FI Euroopan unionin virallinen lehti C 431/10

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 431/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”Lough Neagh Pollan”

EU-nro: SAN-GB-2159 – 28.7.2016

SAN ( X ) SMM ( )

1. Nimi (nimet)

”Lough Neagh Pollan”

2. Jäsenvaltio tai kolmas maa

Yhdistynyt kuningaskunta

3. Maataloustuotteen tai elintarvikkeen kuvaus

3.1 Tuotelaji

Luokka 1.7 – Tuoreet kalat, nilviäiset, äyriäiset ja niistä valmistetut tuotteet

3.2 Kuvaus 1 kohdassa nimetystä tuotteesta

Lough Neagh Pollan on Coregonus pollan -lajin järvikala, joka kuuluu lohikalojen ryhmään ja jota pyydetään luonnonvaraisena kalana. Lough Neagh Pollan on Lough Neagh -järvelle geneettisesti ainutlaatuinen. Näin ollen sitä voidaan pyytää vain Lough Neagh -järven yksilöidyltä maantieteelliseltä alueelta.

Lough Neagh Pollan on väritykseltään kirkkaanhopea, selkäpuoli on tumma ja evät vaaleat. Fyysisesti sen voi erottaa muista Brittein saarten siioista seuraavien ominaisuuksien perusteella:

— alaleuka ei ulkone

— 41–48 siivilähammasta

— 74–92 kylkiviivasuomua.

Lough Neagh Pollanin pienin myyntikoko on 205 mm. Tämän kokoiset kalat ovat yleensä 3–4-vuotiaita ja painavat 76–210 g. Lough Neagh Pollania myydään kokonaisena perattuna tai fileinä, jotka ovat tuoreita tai pakastettuja.

Kypsentämättömänä Lough Neagh Pollanin maku on mieto, ja siinä on hienostunut kala-aromi. Liha on kiiltävää ja kalpeanvalkoista, jossa on häivähdys vaaleanpunaista. Suomustettu nahka on kiiltävän hopea.

Kypsentämisen jälkeen liha on valkoista ja kiiltävää. Aromi ja maku ovat hienostuneita ja niissä on miellyttävä maan ja mieto kalan maku. Koostumus on tasainen ja keskipehmeä, tämän kokoiselle kalalle usein melko lihaisa.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Lough Neagh Pollan on pyydettävä ja käsiteltävä määritellyllä maantieteellisellä alueella käyttäen perinteistä nuottausta ja verkkokalastusta (paikallisesti tämä tunnetaan riimuverkkopyyntinä). Käsittely tapahtuu kahdella tavalla riippuen asiakkaiden vaatimuksista; kokonaisena perattuna tai fileoituna.

Kokonainen, perattu Lough Neagh Pollan

— Kokonaisen peratun Lough Neagh Pollanin käsittelyyn kuuluu suomustus, sisäelinten poisto ja puhdistus.

Fileoitu Lough Neagh Pollan

— Fileoinnille ei ole määrättyä menetelmää; sen voi suorittaa käsin tai suuremmissa erissä teollisia välineitä käyttämällä.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Maantieteellinen alue koostuu Pohjois-Irlannissa sijaitsevasta Lough Neagh -järvestä (54,6302, 6,4380 Pit. Lev.), sisältäen ranta-alueen 2 mailin (3 km) pituudelta rantaviivaa pitkin. Kaiken Lough Neagh Pollanin käsittelyn on tapahduttava kyseisellä alueella.

5. Yhteys maantieteelliseen alueeseen

Pollan on ainoa yksinomaan Irlannissa esiintyvä eurooppalainen selkärankainen. Sen koko levinneisyys rajoittuu seuraaville viidelle järvelle:

— Lough Allen

— Lough Ree

— Lough Derg

— Lough Erne (alempi)

— Lough Neagh

Lough Neagh -järvi, jonka pinta-ala on 151 neliömailia (392 km2) ja keskisyvyys 8,9 m, on Brittein saarten suurin järvi ja yksi Luoteis-Euroopan suurimmista järvistä. Siihen laskee 8 jokea, ja se laskee mereen Bann-joen alajuoksun kautta joen pohjoispäässä. Lough Neagh Pollan on järvikala, eikä sitä löydy järven sivujoista.

Lough Neagh Pollanin ominaisuudet ovat yhteydessä siihen ympäristöön, jossa se kasvaa, ja ympäristöolosuhteet ovat puolestaan vaikuttaneet perinteisten nuottaus- ja verkkokalastusmenetelmien (paikallisesti tunnettu riimuverkkopyyntinä) käytön kehittymiseen pyynnissä.

Lough Neagh Pollanin ominaisuudet johtuvat sen geneettisistä eroavaisuuksista sen lähimpään elossa olleeseen sukulaiseen, arktiseen omulsiikaan (noin 200 000 vuotta sitten), verrattuna, sekä lajin selviytymisestä rajoittuneella maantieteellisellä alueella. Meren lämpötilan ja suolapitoisuuden lisääntyessä Pollan kadotti vaeltavan luonteensa ja rajoittui makean veden elinympäristöihin, kuten Lough Neagh -järveen. Toisin kuin muut siikojen ja muikkujen sukuun kuuluvat lajit, joita löytyy arktisilta seuduilta, Pollan kehittyi elämään lauhkeissa vesissä. DNA-analyysi viittaa siihen, että Pollan asutti Lough Neagh -järven Saale-jääkauden jälkeen, noin 200 000 vuotta sitten, kun muut irlantilaiset kannat puolestaan asettuivat alueelle Devensi-jääkaudella noin 40 000 vuotta sitten (henk.koht. komm. Ensing). Pollan on ainoa yksinomaan Irlannissa esiintyvä eurooppalainen selkärankainen. Lough Neagh -järvestä löytyvät pollansiiat ovat maailman ainoa kestävä ja kaupallisesti hyödynnettävissä oleva pollansiikakanta.

Järvistä Ree, Allen, Neagh ja Erne peräisin olevien Irlannin pollansiikakantojen (Coregonus pollan) geneettinen tutkimus, jossa käytettiin 10 mikrosatelliittimarkkerin erää, osoittaa melko suuria geneettisiä eroja näiden markkerien suhteen kolmen pääasiallisen geneettisen keskittymän kohdalla: Lough Neagh, Lough Erne ja Lough Allen/Ree. Tämänkaltaiset tulokset osoittavat, että Lough Neagh Pollan eroaa geneettisesti muista pollansiikakannoista.

Koska järveen laskee useita jokia, se sisältää runsaasti sedimenttikerrostumia. Ne ovat väriltään hyvin tummia ja koostuvat lietteestä, savesta, orgaanisesta aineksesta ja piilevien kuorista. Liete ja savi ovat peräisin pääasiassa jokien mukanaan tuomista hiukkasista, ja orgaaninen aines on lähtöisin osaksi valuma-alueelta ja osaksi Lough Neagh -järvessä muodostuneista ainesosista. Tämän ansiosta järvi on runsasravinteinen (hypereutrofinen) ja saa kiertävistä tuulista jatkuvasti happea, joten sen happipitoisuus ei laske dramaattisesti kuumimpinakaan kuukausina.

Ravinteiden ja hyvien säilyvien happipitoisuuksien johdosta Lough Neagh -järvi ylläpitää kasvavaa selkärangattomien kantaa, joka puolestaan tukee maailman ainoan kaupallisesti hyödynnettävän pollansiikakannan tuotantoa. Sedimentti muodostaa ominaisuuksiensa vuoksi soveltuvan elinympäristön järven monille selkärangattomille. Lough Neagh Pollan syö planktonia, hyönteisten toukkia (pääasiallisesti surviaissääskiä) ja jääkauden jäänne-eliöitä Mysis salemaai-äyriäisiä, joista sen ruokavalio pääasiallisesti koostuu. Tämä selkärangattomiin perustuvan ruokavalion hyvä saatavuus, järven rehevyys, ja veden hyvä sekoittuvuus yhdessä edesauttavat Lough Neagh Pollanin luonteenomaista, nopeaa kasvuvauhtia. Lough Neagh Pollania esiintyy laajasti koko järven alueella, mutta se suosii ensisijaisesti tiettyjä asuinalueita, jotka perustuvat sen elinkaareen, topografiaan, kasvualustaan, veden syvyyteen ja kauteen.

Lough Neagh -järvestä ei löydy toista pollansiian kaltaista kalalajia. Toinen lohikaloihin kuuluva asukas, järvitaimen (Salmo trutta L.), saavuttaa 99 mm pituuden ensimmäisen vuoden jälkeen ja 162 mm pituuden kahden vuoden jälkeen. Taimen saavuttaa sukukypsyyden 3 vuoden iässä (elinikä jopa 8 vuotta) ja jättää Lough Neagh -järven kuteakseen syksyn aikana ympäröivissä, järveen laskevissa joissa. Tämänkaltaiseen kalaan verrattuna Lough Neagh Pollan on nopeasti kasvava ja lyhytikäinen, keskimäärin 140 mm pitkä ensimmäisen vuoden jälkeen ja 170 mm toisen vuoden jälkeen. Lough Neagh Pollan saavuttaa sukukypsyyden 2 vuoden iässä, ja sen keskimääräinen elinikä on 3–4 vuotta; se kutee joulukuussa Lough Neagh -järven matalilla alueilla laskien munat sora- tai kivikerrokselle.

Vain Lough Neagh -järvellä on niin suuri kanta, että sitä voidaan hyödyntää kaupallisesti. Muissa irlantilaisissa järvissä on jäljellä vain pienet kannat.

Ennen vuotta 1900 Lough Neagh Pollanin pyynti hallitsi järven kalastustoimintaa. Sitä pidetään yhä taloudellisesti tärkeänä lajina, ja vuodenajasta riippuen Lough Neagh Pollanin osuus järven kaikista saaliista voi olla hyvinkin huomattava.

Useat historialliset lähteet osoittavat Lough Neagh Pollanin olleen tärkeä osa alueen ruokaperinnettä satojen vuosien ajan, ja yhä 2000-luvulla kaikkein vaativimmatkin kuluttajat arvostavat sitä sen ainutlaatuisten ominaisuuksien vuoksi.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.gov.uk/government/uploads/system/uploads/attachment_data/file/495437/20160126-lough-neagh-pollan-pdo.pdf

(1) EUVL L 343, 14.12.2012, s. 1.